b'\n_START_ARTICLE_\nVerkatehdas\n_START_PARAGRAPH_\nVerkatehdas on kulttuuri- ja kongressikeskus H\xc3\xa4meenlinnan Keinusaaressa, l\xc3\xa4hell\xc3\xa4 rautatieasemaa Vanajaveden l\xc3\xa4heisyydess\xc3\xa4. Alueen todellinen maamerkki on Vanaja-sali, joka on koko alueen t\xc3\xa4rkein tila ja n\xc3\xa4kyy my\xc3\xb6s julkisivuna moneen suuntaan. Rakennuksen tunnistaa helposti my\xc3\xb6s tiiliseen ulkosein\xc3\xa4\xc3\xa4n tehdyst\xc3\xa4 sinisest\xc3\xa4 taideteoksesta sek\xc3\xa4 tekstill\xc3\xa4 Verkatehdas varustetusta tehtaanpiipusta._NEWLINE_Vanhan tehtaan puitteisiin on rakennettu oman kuvauksensa mukaan ainutlaatuinen kokonaisuus, jonka muodostavat muun muassa 703-paikkainen musiikki- ja kongressisali, kokouskeskus, elokuvakeskus Bio Rex sek\xc3\xa4 ravintola. Tiloissa toimivat my\xc3\xb6s H\xc3\xa4meenlinnan kaupunginteatteri, H\xc3\xa4meenlinnan taidemuseo, Miniteatteri, Sibeliuksen syntym\xc3\xa4kaupunki -s\xc3\xa4\xc3\xa4ti\xc3\xb6  sek\xc3\xa4 Lasten ja nuorten kulttuurikeskus ARX. Lis\xc3\xa4ksi sinne ovat l\xc3\xb6yt\xc3\xa4neet tiens\xc3\xa4 monet kulttuuri- ja media-alan yhdistykset ja yritykset sek\xc3\xa4 ammatinharjoittajat. Ars-H\xc3\xa4me ry:n yll\xc3\xa4pit\xc3\xa4m\xc3\xa4 Galleria kone sek\xc3\xa4 taidelainaamo avattiin vuoden 2008 alusta. Verkatehtaan 30\xc2\xa0000 kerrosneli\xc3\xb6n sis\xc3\xa4\xc3\xa4n on sijoittunut yli 20 yrityst\xc3\xa4. Verkatehtaan toimitusjohtajana ty\xc3\xb6skentelee Jouko Astor._NEWLINE_Alueella yhdistyv\xc3\xa4t julkinen, kaupallinen ja kansalaisl\xc3\xa4ht\xc3\xb6inen toiminta, sill\xc3\xa4 Verkatehtaalla toimii muun muassa mainostoimisto, pari arkkitehtitoimistoa, Yleisradion aluetoimitus ja nyt my\xc3\xb6s Vanajaveden opisto sek\xc3\xa4 Sibelius-opisto. Perinteisiin kulttuurikeskuksiin verrattuna t\xc3\xa4m\xc3\xa4 keskus harjoittaa paljon laajempaa toimintaa. _NEWLINE_Vanaja-sali on ollut tehokkaassa k\xc3\xa4yt\xc3\xb6ss\xc3\xa4 alusta pit\xc3\xa4en. Syyskauden 2007 aikana j\xc3\xa4rjestettiin kaikkiaan 42 konserttia. Konsertit kattavat kaikki musiikin lajit klassisesta, jazziin, rokkiin ja viihteeseen. T\xc3\xa4ydet katsomot ovat vet\xc3\xa4neet muun muassa Vesa-Matti Loiri, Soile Isokoski, Tapani Kansa, Kari Tapio, Y\xc3\xb6 ja Rajaton. Orkesteriyhteisty\xc3\xb6t\xc3\xa4 on tehty Sinfonia Lahden kanssa. Sen lis\xc3\xa4ksi katsojat ovat voineet seurata muun muassa tanssia, taikuutta ja revyyt\xc3\xa4. Yhteens\xc3\xa4 n\xc3\xa4iss\xc3\xa4 yleis\xc3\xb6tapahtumissa k\xc3\xa4vi n. 30\xc2\xa0000 vierasta. Kaiken kaikkiaan Kulttuuri- ja kongressikeskus Verkatehtaan uusissa tiloissa k\xc3\xa4vi yli 80\xc2\xa0000 henke\xc3\xa4. T\xc3\xa4ss\xc3\xa4 luvussa ei ole laskettuna alueen muiden rakennuksien k\xc3\xa4vij\xc3\xa4m\xc3\xa4\xc3\xa4ri\xc3\xa4.\n_START_SECTION_\nHistoriaa ja taustaa\n_START_PARAGRAPH_\nH\xc3\xa4meenlinnan verkatehdas aloitti toimintansa vuonna 1895, vaikka moni taho oli ep\xc3\xa4illyt, sopisiko H\xc3\xa4meenlinna lainkaan teollisuuskaupungiksi. Ensin Vanajaveden rannalla sijaitsevalle tontille rakennettiin kutomo ja voima-asema, sen j\xc3\xa4lkeen kehr\xc3\xa4\xc3\xa4m\xc3\xb6 ja korjauspajat. Sitten nousivat is\xc3\xa4nn\xc3\xb6itsij\xc3\xa4n ja teknillisen johtajan huvilat tontille. Tehtaan johtajana toimi pitk\xc3\xa4\xc3\xa4n kunnallismiehen\xc3\xa4kin tunnettu Henrik Holm\xc3\xa9n, jonka johdossa tehdas kehittyi ja sai hyv\xc3\xa4n maineen. Se olikin pitk\xc3\xa4\xc3\xa4n kaupungin merkitt\xc3\xa4vin teollisuuslaitos ja sit\xc3\xa4 laajennettiin useaan otteeseen. Kansalaissodan aikana toiminta pys\xc3\xa4htyi olosuhteiden pakosta pariksi vuodeksi. Vuonna 1927 osakkeiden enemmist\xc3\xb6 siirtyi Amberlan suvulle ja toimitusjohtajaksi siirtyi vuorineuvos Arthur Amberla. Vuonna 1937 rakennettiin uusi karstalankakehr\xc3\xa4\xc3\xa4m\xc3\xb6, mik\xc3\xa4 laajensi tehtaan kapasiteettia entisest\xc3\xa4\xc3\xa4n. Koneet lauloivat tehokkaasti ja markkinoille ilmestyi kuosikkaita, hienolaatuisia kankaita herrojen pukuihin ja takkeihin._NEWLINE_Sotien aikana tehdas valmisti enn\xc3\xa4tyksellisi\xc3\xa4 tuotantom\xc3\xa4\xc3\xa4ri\xc3\xa4. Jatkosodan p\xc3\xa4\xc3\xa4tytty\xc3\xa4 se pystyi ty\xc3\xb6llist\xc3\xa4m\xc3\xa4\xc3\xa4n kaikkiaan 625 ty\xc3\xb6ntekij\xc3\xa4\xc3\xa4 ja kohosi n\xc3\xa4in maan suurimpien verkatehtaiden joukkoon. Tehtaan viimeinen kukoistuskausi osui 1950-luvulle, jolloin ty\xc3\xb6ntekij\xc3\xb6it\xc3\xa4 oli per\xc3\xa4ti 1300. Kudotusta kangasm\xc3\xa4\xc3\xa4r\xc3\xa4st\xc3\xa4 olisi voinut levitt\xc3\xa4\xc3\xa4 maton, joka olisi ulottunut Helsingist\xc3\xa4 Ouluun saakka. Koko Eurooppaa koskenut villateollisuuden lama ei voinut olla j\xc3\xa4lki\xc3\xa4 j\xc3\xa4tt\xc3\xa4m\xc3\xa4tt\xc3\xa4 my\xc3\xb6sk\xc3\xa4\xc3\xa4n H\xc3\xa4meenlinnan verkatehtaan toimintaan. Se liittyi Villayhtym\xc3\xa4\xc3\xa4n, jolla kituvia tehtaita yritettiin pelastaa. Toiminnan loppuminen oli kuitenkin edess\xc3\xa4 vuonna 1963 Sen j\xc3\xa4lkeen tehtaan alueella toimi yksityisi\xc3\xa4 yrityksi\xc3\xa4.\n_START_SECTION_\nVerkatehtaasta kulttuuritehtaaksi\n_START_PARAGRAPH_\nKulttuuritoiminta alueella k\xc3\xa4ynnistyi, kun Verkatehtaan naapuriksi tuli vuonna 1952 H\xc3\xa4meenlinnan taidemuseo, joka sijoitettiin Carl Ludvig Engelin piirt\xc3\xa4m\xc3\xa4\xc3\xa4n entiseen kruunun viljamakasiiniin. My\xc3\xb6hemmin tiloihin liitettiin my\xc3\xb6s vieress\xc3\xa4 sijaitseva Lohrmannin makasiini. Kaupunki osti vuonna 1978 verkatehtaan rakennukset ja oli aikeissa ensin purkaa ne, mutta lopulta vanhat rakennukset p\xc3\xa4\xc3\xa4tettiin kuitenkin kunnostaa. Siit\xc3\xa4 alkoi punatiilisten rakennusten opiskelu- ja kulttuurikausi. 1980- ja 1990-luvuilla Verkatehtaan suojissa opiskeltiin ja harrastettiin ahkerasti. Sinne oli sijoitettu muun muassa kansalaisopisto, ammattikoulu, Wetterhoff sek\xc3\xa4 sosiaali- ja terveydenhoitoalan koulutus. Tiens\xc3\xa4 l\xc3\xb6ysiv\xc3\xa4t tiloihin my\xc3\xb6s urheilijat kuten judon ja nyrkkeilyn harrastajat. Yksi toisensa j\xc3\xa4lkeen tiloja valtasivat sellaiset kulttuurilaitokset kuin Teatteri Verstas, Miniteatteri, Kulttuuritukku sek\xc3\xa4 H\xc3\xa4meenlinnan kulttuurikeskus. N\xc3\xa4m\xc3\xa4 enteiliv\xc3\xa4t vuonna 2001 k\xc3\xa4ynnistynytt\xc3\xa4 varsinaista Verkatehdas-projektia.\n_START_SECTION_\nUudisrakennusty\xc3\xb6t\n_START_PARAGRAPH_\nVerkatehtaan suunnittelusta julistettiin vuonna 2004 arkkitehtuurikilpailu, jonka voitti arkkitehtitoimisto JKMM Oy. P\xc3\xa4\xc3\xa4suunnittelijana hankkeessa toimi arkkitehti SAFA Juha M\xc3\xa4ki-Jyllil\xc3\xa4. Verkatehtaan uudisrakennusty\xc3\xb6t aloitettiin vuonna 2005. Ty\xc3\xb6t olivat monivaiheiset, sill\xc3\xa4 purettavia ja uudistettavia kohteita oli monia. Alkukes\xc3\xa4st\xc3\xa4 aloitettiin kaivuty\xc3\xb6t Verkatehtaan sis\xc3\xa4pihalla ja elokuussa 2005 purettiin osa Vanajaveden opiston rakennuksen p\xc3\xa4\xc3\xa4dyst\xc3\xa4 uuden musiikkisalin tielt\xc3\xa4. Sis\xc3\xa4pihalle rakennettiin muun muassa lasikate. Rakennuksen alakerrassa ty\xc3\xb6t aloitettiin kev\xc3\xa4\xc3\xa4ll\xc3\xa4 2006, jolloin silloinen vuokralainen Koulutuskeskus Tavastia muutti toisiin tiloihin. Elokuvateatterin uudisrakennuksen ty\xc3\xb6t aloitettiin loppukev\xc3\xa4\xc3\xa4st\xc3\xa4 2006.\n_START_SECTION_\nKiivasta keskustelua budjetista\n_START_PARAGRAPH_\nT\xc3\xb6iden edetess\xc3\xa4 uudistuksen budjettia jouduttiin nostamaan useampaan otteeseen, mik\xc3\xa4 muun muassa aiheutti n\xc3\xa4r\xc3\xa4\xc3\xa4 kaupunkilaisissa. My\xc3\xb6s kaupunginhallituksen ja -valtuuston suunnalla kauhisteltiin ja vaadittiin urakoitsijoille uutta tarjouskierrosta, mutta tekninen lautakunta oli toista mielt\xc3\xa4 hyv\xc3\xa4ksyen edullisimman urakkatarjouksen yksimielisesti  . Kustannuksiksi muodostui lopulta yli 30 miljoonaa euroa. Alkuper\xc3\xa4inen kustannusarvio oli noin 22\xc2\xa0miljoonaa euroa, josta kaupungin osuus vajaat 13\xc2\xa0miljoonaa, EU:n ja valtion yhdeks\xc3\xa4n miljoonaa sek\xc3\xa4 kaupungin omistaman Kantolan kiinteist\xc3\xb6t Oy:n 2,6 miljoonaa. Suuri osa alkuper\xc3\xa4isen kustannusarvion ylityksest\xc3\xa4 johtui kohteen haastavuudesta ja toisaalta kysytyn tyyppisen ty\xc3\xb6n tekij\xc3\xb6it\xc3\xa4 on saatavilla niukasti. Lis\xc3\xa4ksi elokuvakeskuksen rakenteet jouduttiin alkuper\xc3\xa4isest\xc3\xa4 suunnitelmasta poiketen paaluttamaan.     _NEWLINE_Paljon keskustelua aikaansaanut yksityiskohta oli Verkatehtaan julkisivun materiaali. P\xc3\xa4\xc3\xa4asiassa oltiin kahden vaiheilla, lasin ja corten-ter\xc3\xa4ksen. Julkisivu p\xc3\xa4\xc3\xa4tettiin alun perin rakentaa lasilankuista, mutta lopulta p\xc3\xa4\xc3\xa4dyttiin ter\xc3\xa4kseen.   Jo vuonna 2004 Verkatehtaan sis\xc3\xa4pihan kujalle valmistui kansainv\xc3\xa4lisen taidevaihtohankkeen tuloksena teos, joka koostuu mosaiikkilaatoista. Keskuksen aulatiloihin on sijoitettu alueen historiasta kertova Anne Tammisen kaupungin historiallisen museon valokuviin pohjautuvat teokset L\xc3\xa4sn\xc3\xa4olo ja Kaiku.\n_START_SECTION_\nMainetta ja kunniaa\n_START_PARAGRAPH_\nVerkatehdas vihittiin k\xc3\xa4ytt\xc3\xb6\xc3\xb6n 31. hein\xc3\xa4kuuta 2007 kansanjuhlan merkeiss\xc3\xa4. Tapahtuma ker\xc3\xa4si kaikkiaan 6000 k\xc3\xa4vij\xc3\xa4\xc3\xa4. Paljon keskustelua her\xc3\xa4tt\xc3\xa4nyt Verkatehdas toi palkintoja mukanaan. Valtion rakennustaidetoimikunta my\xc3\xb6nsi Rakennustaiteen valtionpalkinnon suunnittelukilpailun voittaneelle arkkitehtitoimisto JKMM Oy:lle ja H\xc3\xa4meenlinnan kaupunki sai vastaanottaa Suomen arkkitehtiliiton palkinnon. Ter\xc3\xa4srakenneyhdistys huomioi suunnittelijat ja toteuttajat Vuoden ter\xc3\xa4srakenne 2007-palkinnolla. Kulttuuri- ja kongressikeskus Verkatehtaan rakennushanke oli ainutlaatuinen, vanhan teollisuuskiinteist\xc3\xb6n muuttaminen uuteen k\xc3\xa4ytt\xc3\xb6\xc3\xb6n mullisti koko kulttuurirakentamisen perinnett\xc3\xa4. Esimerkiksi Vanaja-salissa tehdyt rakenteelliset ratkaisut edustavat t\xc3\xa4ysin uuden tyyppist\xc3\xa4 ajattelua, jossa muun muassa kaikki musiikin muodot ovat tasavertaisia. Salissa voidaan esitt\xc3\xa4\xc3\xa4 niin akustista kuin s\xc3\xa4hk\xc3\xb6isesti vahvistettua musiikkia erinomaisissa olosuhteissa sek\xc3\xa4 j\xc3\xa4rjest\xc3\xa4\xc3\xa4 isojakin kongresseja._NEWLINE_Verkatehdas kuuluu kansainv\xc3\xa4liseen kulttuurikeskusten verkostoon, Trans Europe Hallesiin, johon Suomesta kuuluvat my\xc3\xb6s Kaapelitehdas ja Kulttuuritehdas Korjaamo. Keskuksen my\xc3\xb6t\xc3\xa4 H\xc3\xa4meenlinna haluaa yhdeksi Suomen johtavista kongressikaupungeista.'